माउई के जंगल में लगी आग से मरने वालों की संख्या 100 के पार
अमेरिकी राज्य हवाई में माउई के जंगलों में लगी आग के कारण जान गंवाने वाले लोगों की संख्या 100 के पार पहुंच गई है। बचाव दलों ने आसपास के इलाकों में और शवों की तलाश तेज कर दी है।
गवर्नर जोश ग्रीन ने बताया कि मृतकों की संख्या 99 से बढ़कर 101 हो गयी है।
अमेरिका के स्वास्थ्य एवं मानव सेवा विभाग ने मृतकों की शिनाख्त करने के लिए साजोसामान के साथ पैथोलॉजिस्ट और तकनीशियन को तैनात किया है।
ऐतिहासिक लहैना शहर में आग लगने के एक सप्ताह बाद कई पीड़ितों ने विस्थापित स्थानीय लोगों के लिए खाली कराए गए होटल के कमरों में रहने के लिए जाना शुरू कर दिया है।
माउई काउंटी ने मंगलवार को एक बयान में कहा कि बचाव दल के सदस्यों ने खोजी कुत्तों की मदद से करीब 32 प्रतिशत क्षेत्र की तलाशी ले ली है।
माउई के पुलिस प्रमुख जॉन पेलेटियर के अनुसार, केवल तीन शवों की शिनाख्त की गयी है। उन्होंने लापता लोगों के परिवार के सदस्यों से डीएनए नमूने उपलब्ध कराने की अपील की है।
गवर्नर ने आगाह किया है कि सैकड़ों और शव बरामद हो सकते हैं।
यह अमेरिका में एक सदी से भी ज्यादा वक्त बाद सबसे भीषण दावानल है। आग लगने की वजह का अभी पता नहीं चला है।
राष्ट्रपति जो बाइडन ने मंगलवार को कहा कि वह और प्रथम महिला जिल बाइडन ‘‘जल्द से जल्द’’ हवाई का दौरा करेंगे लेकिन साथ ही उन्होंने कहा कि वह नहीं चाहते कि उनके दौरे से बचाव अभियान में कोई बाधा आए।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva